钦定古今图书集成/明伦汇编/人事典/第042卷
## 钦定古今图书集成/明伦汇编/人事典/第042卷

| 钦定古今图书集成 明伦汇编 第四十二卷 |

| |

钦定古今图书集成明伦汇编人事典

第四十二卷目录

名字部纪事一

人事典第四十二卷

《史记五帝本纪》：“黄帝名曰轩辕。”按注《索隐》曰：“居轩辕
之丘，因以为名。”张晏曰：“作轩冕之服，故谓之轩辕。”
《路史》：“黄帝有熊氏，姓公孙，名荼，一曰轩轩之字曰元
律。母吴枢，生帝于寿丘，故名曰轩。”按注《孝经钩命诀》
云：“附宝出，降大灵，生帝轩。”注：“轩，黄帝名。”《尚书中候》云：
“黄帝提象。”又云：“黄帝巡洛，龟书赤文成，字象轩。”而《论
语》撰亦有“轩知地利，九牧倡教”之语。是黄帝名惟曰
轩，不曰轩。辕轩之字曰元律，见《黄帝经序》及《难经疏》。
按轩星谓之元轩，《广韵九合内志》文云“竹受气于元
轩之宿”是矣。然则名轩而字元律，理或然也。《山海经》
“帝律生帝鸿”，则帝之字律尤信。

《史记五帝本纪》：“帝喾高辛者，生而神灵，自言其名。”按
注皇甫谧云：“帝喾名夋。”《帝王纪》云：“其母生，见其神异，
自言其名曰岌。”

帝尧者放勋：按：《注》《索隐》曰：“尧谥也。”放勋，名。《正义》曰：言
尧能放上代之功，故曰放勋。

虞舜者名曰重华。重华父曰瞽叟。按《注正义》曰：“《尚书》
云：‘重华协于帝’。孔安国云：‘华谓文德也。言其光又重
合于尧舜。父有目，不能分别好恶，故时人谓之瞽配，
字曰叟’。”

《竹书纪年》：“舜目重瞳子，故名重华。”

《史记夏本纪》：“夏禹名曰文命。”按注《索隐》曰：“《尚书》云：‘文
命敷于四海’。孔安国云：‘外布文德教命’。不云是禹名。
太史公皆以‘放勋重华文命’”为名。孔又云：“虞氏，舜名。”
则尧、舜、禹、汤皆名矣。盖古质帝王之号皆以名，后代
因其行，追而为谥，其实禹是名。故张晏云：“少昊以前
天下之号，象其德；颛顼以来天下之号，因其名。”又按
《系本》。鲧取有莘氏女。谓之女志。是生高密。宋衷云：“高
密。禹所封国。”《帝王纪》云：“父鲧妻修己。见流星贯昴，梦
接意感。又吞神珠薏苡胸圻而生禹。名文命。”

禹之父曰鲧。按注皇甫谧云：“鲧，帝颛顼之子，字熙。”又
《连山易》云：“鲧封于崇”，故《国语》谓之崇伯鲧。

《周本纪》：“周后稷名弃，其母有邰氏女，曰姜原，姜原为
帝喾元妃，姜原出野，见巨人迹，心忻然说，欲践之，践
之而心动，如孕者。居期而生子，以为不祥，弃之隘巷，
马牛过者，皆辟不践，徙置之林中。适会山林多人，迁
之而弃渠中。冰上飞鸟以其翼覆荐之，姜原以为神，
遂收养长之，初欲弃之，因名曰弃。”

《路史》：“帝喾高辛氏，四后上妃。有骀氏曰姜嫄，衣帝衣
履。帝敏居期而生弃。弃之每异，嫄乃收之，爰命曰弃，
而字之曰度辰。”按注《真源赋》云：“帝未立时，有姜嫄，履
大迹而生男，耻之，三弃草野。有异帝闻姜嫄有圣子，
乃诏为妃，赐姓姬，名曰弃。”

《史记殷本纪》：“主癸卒，子天乙立，是为成汤。”按注，张晏
曰：“禹汤皆字也。二王去唐虞之文，从高阳之质，故夏
殷之王皆以名为号。《谥法》曰：‘除虐去残曰汤’。”《索隐》曰：
“汤名履。《书》曰‘予小子履’是也。”又称天乙者，谯周云：“夏
殷之礼，生称王，死称庙，主皆以帝名配之，天亦帝也。
殷人尊汤，故曰天乙。”

《竹书纪年》：“主癸之妃曰扶都，见白气贯月，意感，以乙
日生汤，号天乙。”

《吕氏春秋·本味篇》：有侁氏女子采桑，得婴儿于空桑
之中，献之其君。其君令烰人养之，察其所以然，曰：“其
母居伊水之上，孕梦有神告之曰：‘白水出而东走’。母
顾明日，视臼出水，告其邻，东走十里而顾，其邑尽为
水，身因化为空桑，故命之曰伊尹。”此伊尹生空桑之
故也。

《吴越春秋》：古公三子，长曰太伯，次曰仲雍，少曰季历。
季历娶妻太任氏，生子昌，有圣瑞。古公知昌圣，欲传
国以及昌，曰：“‘兴王业者，其在昌乎’？因更名曰季历。太
伯、仲雍望风知指，曰：‘历者，适也。知古公欲以国及昌，
遂之荆蛮’。”按注季历即王季也。

《史记·晋世家》：唐叔虞者，周武王子而成王弟。初，武王
与叔虞母会时，梦天谓武王曰：“余命女生子，名虞，余
与之唐。”及生子，文在其手曰虞，故遂因命之曰虞。
《左传》隐公元年：初，郑武公娶于申，曰武姜，生庄公。庄
公寤，生惊姜氏，故名曰寤生。

桓公二年，初，晋穆侯之夫人姜氏以条之役生太子，
命之曰仇。其弟以千亩之战生，命之曰成师。师服曰：

耦曰仇，古之命也。今君命太子曰仇，弟曰成师，始兆
乱矣，兄其替乎？”惠之二十四年，晋始乱，故封桓叔于
曲沃。《惠之》三十年，晋潘父弑昭侯而纳桓叔，不克。晋
人立孝侯。惠之四十五年，曲沃庄伯伐翼弑孝侯，翼
人立其弟鄂侯，鄂侯生哀侯。哀侯侵陉庭之田。陉庭，
南鄙启曲沃伐翼。

六年九月丁卯，子同生。以太子生之礼举之，接以太
牢，卜士负之，士妻食之。公与文姜、宗妇命之。公问名
于申𦈡，对曰：“名有五，有信，有义，有象，有假，有类。以名
生为信，以德命为义，以类命为象。取于物为假，取于
父为类。不以国，不以官，不以山川，不以隐疾，不以畜
牲，不以器币。周人以讳事神，名终将讳之，故以国则”
废名，以官则废职，以山川则废主，以畜牲则废祀，以
器币则废礼，晋以僖侯废司徒，宋以武公废司空，先
君献、武废二山。是以大物不可以命。公曰：“是其生也，
与吾同物。”命之曰“同。”

闵公元年，晋侯作二军，公将上军，太子申生将下军。
赵夙御戎，毕万为右，以灭耿，灭霍，灭魏，还为太子。城
曲沃，赐赵夙耿，赐毕万魏，以为大夫。卜偃曰：“毕万之
后必大。万，盈数也；魏，大名也。以是始赏，天启之矣。天
子曰兆民，诸侯曰万民。今名之大，以从盈数，其必有
众。”

二年，成季之将生也，桓公使卜楚丘之父卜之，曰：“男
也。其名曰友，在公之右。间于两社，为公室辅。季氏亡，
则鲁不昌。”又筮之，遇《大有》之《干》，曰：“同复于父，敬如君
所。”及生，有文在其手曰“友。”遂以命之。

僖公十七年，晋太子圉为质于秦，秦归河东而妻之。
惠公之在梁也，梁伯妻之。梁嬴孕，过期，卜招父与其
子卜之。其子曰：“将生一男一女。”招曰：“然。男为人臣，女
为人妾。”故名男曰圉，女曰妾。及子圉西质，妾为宦女
焉。

宣公三年，郑文公有贱妾曰燕姞，梦天使与己兰，曰：
“余为伯鯈，余而祖也，以是为而子。”以兰有国香，人服
媚之如是。既而文公见之，与之兰而御之。辞曰：“妾不
才，幸而有子，将不信，敢征兰乎？”公曰：“诺。”生穆公，名之
曰兰。

四年，楚灭若敖氏。初，若敖娶于䢵，生斗伯比。若敖卒，
从其母畜于䢵，淫于䢵子之女，生子文焉。䢵夫人使
弃诸梦中，虎乳之。䢵子田见之，惧而归。夫人以告，遂
使收之。楚人谓乳谷，谓虎於菟，故命之曰斗谷於菟。
以其女妻伯比，实为令尹子文。其孙箴尹克黄使于
齐，还及宋，闻乱，其人曰：“不可以入矣。”箴尹曰：“弃君之
命，独谁受之？君，天也，天可逃乎？”遂归复命，而自拘于
司败。王思子文之治楚国也，曰：“子文无后，何以劝善？
使复其所，改命曰生。”按《注》易其名也。按《正义》言越椒
之乱，合诛绝其族，今更存立，故命曰生。言应死而重
生。

《搜神记》：“齐惠公之妾萧同叔子见御，有身，以其贱，不
敢言也。取薪而生顷公于野，又不敢举也。有狸乳而
鹯覆之，人见收之，因名曰‘无野，是为顷公’。”

《国语》：晋孙谈之子周适周，事单襄公。襄公有疾，召顷
公而告之曰：“必善晋，周将得晋国。吾闻之成公之生
也，其母梦神规其臀以墨，曰：‘使有晋国，三而畀驩之
孙，故名之曰黑臀，于今再矣’。襄公曰：‘驩，此其孙也。而
令德孝恭，非此其谁’？”

《史记孔子世家》：“孔子生而首上圩顶，故因名丘云。”
《左传襄公三十年》：“师旷曰：‘狄伐鲁，叔孙庄叔败狄于
咸，获长狄侨如及虺也、豹也，而皆以名其子’。”按《注》叔
孙侨如、叔孙豹皆取长狄名。

《昭公七年》，卫襄公夫人姜氏无子嬖人婤，姶生孟絷。
孔成子梦康叔谓己立元。〈注时元未生〉“余使羁之孙圉与
史苟相之。”史朝亦梦康叔谓己：“余将命而子苟与孔
烝鉏之曾孙圉相元。”史朝见成子，告之梦，梦协。晋韩
宣子为政，聘于诸侯之岁，婤姶生子，名之曰元。孟絷
之足不良弱行。孔成子以《周易》筮之曰：“元尚享卫国，
主其社稷。”以示史朝，史朝曰：“元亨又何疑焉？”成子曰：
“非长之谓乎？”对曰：“康叔名之，可谓”长矣，故孔成子立
灵公。按《注》灵公，元也。

《晋语》：范献子聘于鲁，问具山、敖山，鲁人以其乡对。献
子曰：“不为具、敖乎？”对曰：“先君献武之讳也。”献子归，遍
戒其所知曰：“人不可以不学。吾适鲁而名其二讳为
笑焉，唯不学也。人之有学也，犹太之有枝叶也。木有
枝叶，犹庇荫人，而况君子之学乎？”

贾谊《新书审微篇》：“昔者卫侯朝于周，周行问其名，曰：
‘卫侯辟彊’。周行还之曰：‘启彊。辟彊，天子之号也。诸侯
勿得用卫侯更其名曰’。”然后受之。故善守上下之
分者，虽空名弗使逾焉。

《左传定公八年》：“苫越生子，将待事而名之。阳州之役
获焉，名之曰阳州。”

《说苑奉使篇》：“蔡使师强王坚使于楚。楚王闻之曰：‘人名多章，章者，独为师强王坚乎’？趣见之，无以次，视其
人状，疑其名，而丑其声，又恶其形。楚王大怒曰：‘今蔡
无人乎？国可伐也；有人不遣乎，国可伐也。端以此人
诫寡人乎？国可伐也’。”故发二使，见三谋。伐者，蔡也。
《史记甘茂传》：“昔曾参之处费，鲁人有与曾参同姓名
者”杀人，人告其母曰：“曾参杀人。”其母织自若也。顷之
一人又告之曰：“曾参杀人。”其母尚织自若也。顷之又
一人告之曰：“曾参杀人。”其母投杼下机，逾墙而走。
《家语本姓解篇》孔子娶于宋之幵官氏，一岁而生伯
鱼。鱼之生也，鲁昭公以鲤鱼赐孔子，荣君之贶，故因
以名曰鲤，而字伯鱼。

《琅嬛记》：“墨子姓翟名乌，其母梦日中赤乌飞入室中，
光辉照耀，目不能正，惊觉生乌，遂名之。”

《韩诗外传》魏文侯子曰：击封中山，三年莫往来。其傅
赵苍唐曰：“父忘子，子不可忘父，何不遣使乎？”击曰：“愿
之，而未有所使也。”苍唐曰：“臣请使。”苍唐至，文侯曰：“击
无恙乎？”苍唐唯唯，三问而三不对。文侯曰：“不对何也？”
苍唐曰：“臣闻诸侯不名，君既已赐敝邑，使得小国侯，
君问以名，不敢对也。”

《战国策》：吕不韦贾于邯郸，见秦质子异人说之曰：“今
子听吾计求归，可以有秦国。吾为子使秦，必来请子。”
乃说秦王后弟阳泉君。阳泉君入谓王后，王后乃请
赵而归之。异人至，不韦使楚服而见王后，说其状，高
其智，曰：“吾楚人也，而自子之。”乃变其名曰楚。

《史记秦始皇本纪》：“始皇以秦昭王四十八年正月生
于邯郸，及生，名为政。三十二年，始皇巡北边，从上郡
入。燕人卢生使入海还，以鬼神事，因奏录图书，曰：‘亡
秦者胡也’。”按注，郑元曰：“胡，胡亥，秦二世名也。”秦见图
书，不知此为人名，反备北胡。

《汉书郑当时传》：“当时，字庄，陈人也。其先郑君尝事项
籍，籍死而属汉。高祖令诸故项籍臣名籍，当时独不
奉诏，诏尽拜名籍者为大夫，而逐郑君。”

《长沙定王发传》：“发母唐姬，故程姬侍者。景帝召程姬，
程姬有所避，不愿进，而饰侍者唐儿，使夜进。上醉不
知，以为程姬而幸之，遂有身，已乃觉非程姬也。及生
子，因名曰发。”〈注〉《张晏》曰：“长沙王生乃发寤己之缪，幸
唐姬。”

《江充传》：“充本名齐，有女弟善鼓琴歌舞，嫁之赵太子
丹。齐得幸于敬肃王，为上客。久之，太子疑齐以己阴
私告王，与齐忤，使吏逐捕齐不得，收系其父兄，按验
皆弃市。齐遂绝迹亡西人关，更名充。”

《司马相如传》：相如少时，好读书，学击剑，名“犬子。”相如
既学，慕蔺相如之为人也，更名相如。

《汉武帝内传》：汉孝武皇帝，景帝子也。未生之时，景帝
梦一赤彘从云中下，直入崇芳阁。景帝觉而坐阁下，
果有赤龙如雾来蔽户牖。宫内嫔御望阁上有丹霞
蓊蔚而起，霞灭，见赤龙盘回栋间。景帝召占者姚翁
以问之，翁曰：“吉祥也。此阁必主命世之人为刘宗盛
主也。”然亦大妖。景帝使王夫人移居崇芳阁，欲以顺
姚翁之言也。乃改崇芳阁为猗兰殿。旬馀，景帝梦神
女捧日以授王夫人，夫人吞之，十四月而生武帝。景
帝曰：“吾梦赤气化为赤龙，占者以为吉，可名之吉。”至
三岁，景帝抱于膝上，抚念之，知其心藏洞彻，试问：儿
乐为天子否？对曰：“由天不由儿，愿每日居宫垣，在陛
下前戏弄，亦不敢逸豫，以失子道。”景帝闻而愕然，加
敬而训之。他日复抱之几前，试问“儿悦习何书，为朕
言之。”乃诵伏羲以来群圣所录阴阳诊候，及《龙图龟
策》数万言，无一字遗落。至七岁，圣彻过人，景帝令改
名彻。

《西京杂记》：“卫将军青生子，或有献䯄马者，乃命其子
曰䯄，字叔马。其后改为登，字叔昇。”

《小名录》：匡衡字稚圭，少勤学，家贫，邑有大姓文不识，
家富坟籍，衡乃为客作而不求直。主人怪问，衡曰：“愿
得主人书遍观之。”主人感叹，遂给书。衡能说诗，时人
语曰：“无说诗，匡鼎来；匡说诗，解人颐。”鼎，衡小字也。其
畏服如此。

《汉书宣帝本纪》：元康二年夏五月，诏曰：“闻古天子之
名，难知而易讳也。今百姓多上书触讳以犯罪者，朕
甚怜之。其更讳询，诸触讳其在令前者赦之。”

《夏侯胜传》：“胜为人质朴守正，简易亡威仪，见时谓上
为君，误相字于前，上亦以是亲信之。”按《注》，师古曰：“前，
天子之前也。君前，臣名，不当相呼字也。”

《刘向传》：“向本名更生，迁给事中。宦官弘恭、石显弄权，
更生乃遣其外亲上变事，遂逮更生系狱，废十馀年。
成帝即位，显等伏辜，更生乃复进用，更名向。”

《谷永传》：“永本名并，以尉氏樊并反，更名永”云。

《平帝本纪》：元始二年诏曰：“皇帝二名，通于器物。今更
名，合于古制。使太师光奉太牢，告祠高庙。”按注，平帝
本名箕子，今更名衎。

《王莽传》：“‘莽念中国已平，惟四夷未有异，乃遣使者赍

言莽鸩杀孝平帝，莽乃会公卿以下于王路堂，开所，
为平帝请命金縢之策，泣以视群臣。命明学男张邯
称说其德及符命事，因曰：《易》言‘伏戎于莽，升其高陵，
三岁不兴’。”莽，皇帝之名。升，谓刘伯升；高陵，谓高陵侯
子翟义也。言刘升、翟义为伏戎之兵，于新皇帝世犹
殄灭不兴也。群臣皆称万岁。

《西京杂记》：杜陵秋胡者，能通《尚书》，善为古隶字。为翟
公所礼，欲以兄女妻之。或曰：“秋胡已经娶而失礼，妻
遂溺死，不可妻也，驰”曰：“昔鲁人秋胡娶妻三月而
游宦，三年休还家，其妇采桑于郊，胡至郊而不识其
妻也，见而悦之，乃遗黄金一镒。妻曰：‘妾有夫，游宦不
返，幽闺独处，三年于兹，未有被辱如今日者也’。采不
顾，胡惭而退，至家问家人妻何在？曰：‘行采桑于郊未
返’。”既还，乃向所挑之妇也。夫妻并惭，妻赴沂水而死。
今之秋胡，非昔之秋胡也。昔鲁有两曾参，赵有两毛
遂。南曾参杀人见捕，人以告北曾参母野人毛遂坠
井而死。客以告平原君，平原君曰：“嗟乎，天丧予矣！”既
而知野人毛遂非平原君客也，岂得以昔之秋胡失
礼，而绝婚今之秋胡哉？

《小名录》：东汉世祖讳秀，字文叔。初，南顿君为济阳令
而世祖生。是岁嘉禾生，县界大熟，因名秀。〈按此即小名也当时
尚质长遂不更改耳〉

《后汉书马援传》：“援子客卿，幼而岐嶷。年六岁，能接应
诸公，专对宾客。尝有死罪亡命者来过，客卿逃匿不
令人知。外若讷而内沈敏，援甚奇之，以为将相器，故
以客卿字焉。”按注，张仪、虞卿并为客卿，故取名焉。
《张霸传》：“霸字伯饶，蜀郡成都人也。年数岁而知孝让，
虽出入饮食，自然合礼，乡人号为张曾子。七岁通《春
秋》”，复欲进馀经。父母曰：“汝小，未能也。”霸对曰：“我饶为
之。”故字曰“饶”焉。

《赵歧传》：歧字邠卿，京兆长陵人也。初名嘉，生于御史
台，因字台卿。后避难，故自改名字，示不忘本土也。
《段颎传》：颎字纪明，颎与皇甫威明、张然明并知名显
达，京师称为“凉州三明”云。

《虞诩传》：诩字升卿，陈国武平人也。祖父经为郡县狱
吏，按法平允，务存宽恕，每冬月上其状，恒流涕随之。
尝称曰：“东海于公高为里门，而其子定国卒至丞相，
吾决狱六十年，虽不及于公，其庶几乎。子孙何必不
为九卿邪？”故字诩曰升卿。

《傅燮传》：“燮字南容，北地灵州人也。本字幼起，慕南容
三复白圭，乃易字焉。”

《梁鸿传》：鸿东出关，过京师，作五噫之歌曰：“陟彼北芒
兮，噫！顾览帝京兮，噫！宫室崔嵬兮，噫！人之劬劳兮，噫！
辽辽未央兮，噫！”肃宗闻而非之，求鸿不得，乃易姓运
期，名耀，字侯光，与妻子居齐鲁之间。

《郑元传》：“元唯有一子益恩，孔融在北海，举为孝廉。及
融为黄巾所围，益恩赴难陨身，有遗腹子，元以其手
文似己，名之曰小同。”

《英雄记》钞：“时年号初平，袁绍字本初，自以为年与字
合，必能克平祸乱。”

《吴志顾雍传》：“雍字元叹，吴郡吴人也。蔡伯喈从朔方
还，尝避怨于吴，雍从学琴书。”按注《江表传》曰：“雍从伯
喈学，专一清静，敏而易教。伯喈贵异之，谓曰：‘卿必成
致，今以吾名与卿’。故雍与伯喈同名也。”《吴录》曰：“雍字
元叹，言为伯喈之所叹，因以为字焉。”

《魏志张杨传》：杨将杨丑杀杨以应太祖，杨将眭固杀
丑将，其众欲北合袁绍，太祖击破之于犬城。按注《典
略》曰：“固字白兔，既杀杨丑，军屯射犬。时有巫诫固曰：
‘将军字兔，而此邑名犬，兔见犬，其势必惊，宜急移去’。”
兔不从，遂战死。

《程昱传》注：《魏书》曰：昱少时，常梦上泰山，两手捧日。昱
私异之，以语荀彧。及兖州反，赖昱得完三城。于是彧
以昱梦白太祖，太祖曰：“卿当终为吾腹心。”昱本名立，
太祖乃加其上日，更名昱也。

《蜀志马超传注》：《山阳公载记》曰：“超因见备，待之厚，与
备言，常呼备字。关羽怒，请杀之。备曰：‘人穷，来归我，卿
等怒，以呼‘我’字故而杀之，何以示于天下也’？张飞曰：
‘如是，当示之以礼’。明日大会，请超入，羽、飞并杖刀立
直。超顾坐席，不见羽。飞见其直也，乃大惊，遂一不复
呼备字。明日，叹曰：‘我今乃知所以败，为呼人主字，几’”
为关羽、张飞所杀，自后乃尊事备。

《魏志邓艾传》：“艾字士载，义阳棘阳人也。少孤，太祖破
荆州，徙汝南，为农民养犊。年十二，随母至颍川，读故
太丘长陈寔碑文，言文为世范，行为士则。艾遂自名
范，字士则。后宗族有与同者，故改焉。”

《吴志阚泽传》注：《吴录》曰：“初，魏文帝即位，权尝从容问
群臣曰：‘曹丕以盛年即位，恐孤不能及之，诸卿以为
何如’？群臣未对，泽曰：‘不及十年，丕其没矣。大王勿忧
也’。权曰：‘何以知之’？泽曰：‘以字言之，不十为丕，此其数
也’。文帝果七年而崩《魏志王凌传》：“凌外甥令狐愚以才能为兖州刺史。”按
注：《魏书》曰：“愚本名浚，黄初中为”和戎护军乌丸校尉
田豫讨胡有功小违节度愚以法绳之帝怒械系愚
免官治罪诏曰：“浚何愚”遂以名之。

《高堂隆传》：隆少为诸生，泰山太守薛悌命为督邮，郡
督军与悌争论名悌而呵之，隆按剑叱督军曰：“昔鲁
定见侮，仲尼历阶，赵弹秦筝，相如进缶。临臣名君，义
之所讨也。”督军失色。

《王昶传》：昶为兄子及子作名字，皆依谦实，以见其意。
故兄子默字处静，沈字处道；其子浑字元冲，深字道
冲。遂书戒之曰：“夫人为子之道，莫大于宝身。汝曹立
身行己，遵儒者之教，履道家之言，故以元默冲虚为
名，欲使汝曹顾名思义，不敢违越也。”

《高贵乡公纪》：甘露五年，高贵乡公卒。太后使使迎常
道乡公璜嗣明帝后。太后诏曰：“古者人君之为名字，
难犯而易讳。今常道乡公讳字甚难避，其朝臣博议
改易列奏。”

《蜀志杜琼传》：“谯周问琼曰：‘昔周征君以为当涂高者
魏也，其义何也’？琼答曰：‘魏，阙名也。当涂而高，圣人取
类而言耳’。又问周曰：‘宁复有所怪耶’？周曰：‘未达也’。琼
又曰：‘古者名官职不言曹始自汉已来，名官尽言曹，
吏言属曹，卒言侍曹，此殆天意也’。”周缘琼言，乃触类
而长之曰：“《春秋传》著晋穆侯名太子曰仇，弟曰成师，
《师服》曰：‘异哉，君之名子也！嘉耦曰妃，怨耦曰仇。今君
名太子曰仇，弟曰成师，始兆乱矣，兄其替乎’？”其后果
如服言。及汉灵帝名二子曰史侯、董侯，既立为帝，后
皆免为诸侯，与《师》《服》言相似也。先主讳备，其训具也；
后主讳禅，其训授也；如言刘已具矣，当授与人也。意
者甚于穆侯灵帝之名子。后宦人黄皓弄权于内。景
耀五年，宫中大树无故自折，周深忧之，无所与言，乃
书柱曰：“众而大，期之会。具而授，若何复言曹者众也，
魏者大也，众而大，天下其当会也。具而授，如何复有
立者乎？”蜀既亡，咸以周言为验。

《吴志张昭传》注：时汝南主簿应劭议宜为旧君讳，论
者皆互有异同，事在《风俗通》。昭著论曰：“客有见大国
之议，士君子之论，云起元建武已来，旧君名讳五十
六人，以为后生，不得协也。取乎经论，譬诸行事，义高
辞丽，甚可嘉羡。愚意褊浅，窃有疑焉。盖乾坤剖分，万
物定形，肇有父子君臣之经，故圣人顺天之性，制礼
尚敬。在三之义，君实食之，在丧之哀，君亲临之，厚莫
重焉，恩莫大焉。”诚臣子所尊仰，万夫所天恃，焉得而
同之哉！然亲亲有衰，尊尊有杀，故礼服上不尽高祖，
下不尽元孙。又《传记》“四世而缌麻，服之穷也；五世袒
免，降杀同姓也。六世而亲属竭矣。”又《曲礼》有不逮事
之义则不讳，不讳者，盖名之谓，属绝“之义，不拘于《协》，
况乃古君五十六哉？邾子会盟，季友来归，不称其名，
咸书字者，是时鲁人嘉之也。何解臣子为君父讳乎？
周穆王讳满，至定王时，有王孙满者，其为大夫，是臣
协君也。又厉王讳胡，及庄王之子名胡，其比众多。夫
类事建议，《经》有明据，《传》有征案，然后进攻退守，万无
奔北，垂示百世，永无”咎失。今应劭虽上尊旧君之名，
而下无所断，齐犹归之。疑云《曲礼》之篇，疑事无质。观
省上下，阙义自证，文辞可为，倡而不法，将来何观？言
声一放，犹拾渖也。过辞在前，悔其何追！

《孙休传》：“永安五年八月，立子𩅦为皇太子。”按注《吴录》
载休诏曰：“人之有名，以相纪别，长为作字，惮其名耳。
礼名子欲令难犯易避。五十称伯仲，古或一字，今人
竞作好名好字又令相配，所行不副。此瞽字伯明者
也。孤常哂之。或师友父兄所作，或自己为师友尚可，
父兄犹非，自为最不谦。孤今为四男作名字，太子名”
𩅦，𩅦，音如湖水湾澳之“湾”字《酋酋》，音如迄今之迄。次
子名。音如“兕觥”之“觥”字。音如“元礥首”之“礥”，
次子名柜，柜音如草莽之“莽”，字《昷》。《昷》音如举物之举，
次子名音如褒。衣下宽大之“褒”字。音，如有
所拥持之“拥。”此都不与世所用者同，故钞旧文会合
作之。夫书八体损益，因事而生，今造此名字，既不相
配，又字但一，庶易弃避。其普告天下，使咸闻知。
《孙皓传》：“元兴元年，立皇后滕氏，封后父滕牧为高密
侯。”按《注吴历》曰：“牧本名密，避丁密改名牧，丁密避牧，
改名为固。”

凤凰元年，何定奸秽发闻，伏诛。皓以其恶似张布，追
改定名为“布。”

《韦曜传》：孙皓每飨宴，无不竟日，坐席无能否，率以七
升为限，酒后使侍臣难折公卿以嘲弄侵克，发摘私
短以为欢。时有误犯皓讳，辄见收缚，至于诛戮。
《世说》：“诸葛靓在吴，于朝堂大会，孙皓问曰：‘卿字仲思，
为何所思’？对曰：‘在家思孝，事君思忠，朋友思信，如斯
而已’。”

《晋书贾充传》：“充字公闾，平阳襄陵人也。父逵，魏豫州
刺史、阳里亭侯。逵晚始生充，言后当有充闾之庆，故

童复阿童，衔刀浮渡江。不畏岸上兽，但畏水中龙’。祜
闻之曰：‘此必水军有功，但当思应其名者耳’。”会益州
刺史王濬征为大司农，祜知其可任，又小名阿童，因
表留濬监益州诸军事。祜卒，荆州人为祜讳名，屋室
皆以“门”为称，改“户曹”为“辞曹”焉。

《陆机传》：机迁太子洗马著作郎。范阳卢志于众中问
机曰：“陆逊、陆抗于君近远？”机曰：“如君于卢毓、卢珽。”志
默然。既起，云谓机曰：“殊邦遐远，容不相悉，何至于此？”
机曰：“我父祖名播四海，宁不知邪？”议者以此定二陆
之优劣。

《王济传》：济迁侍中，与侍中孔恂王恂，杨济同列，为一
时秀彦。武帝常会公卿藩牧于式干殿，顾济恂而谓
诸公曰：“朕左右可谓恂恂济济矣。”

《小名录》：“石崇字季伦，勃海清河人，苞之子，生于青州，
故小字齐奴。”

《晋书江统传》：“统迁中郎，选司以统叔父春为宜春令。
统因上疏曰：‘故事，父祖与官职同名，皆得改选，而未
有身与官职同名，不在改选之例。臣以为父祖改选
者，盖为臣子开地，不为父祖之身也。而身名所加，亦
施于臣子。佐吏系属，朝夕从事。官位之号，发言所称，
若指实而语，则违经礼讳尊之义；若诡辞避迥，则为
废官，擅犯宪制。今以四海之广，职位之众，名号繁多，
士人殷富，至使有受宠皇朝，出身宰牧，而令佐吏不
得表其官称，子孙不得言其位号，所以上严君父，下
为臣子，体例不通。若易私名，以避官职，则违《春秋》不
夺人亲之义。臣以为身名与官职同者，宜与触父祖
名为比，体例既全，于义为弘’。”朝廷从之。

《刘元海载记》：刘豹妻呼延氏，魏嘉平中祈子于龙门，
俄而有一大鱼，顶有二角，轩鬐跃鳞而至祭所，久之
乃去。巫觋皆异之，曰：“此嘉祥也。”其夜梦旦所见鱼变
为人，左手把一物，大如半鸡子，光景非常，授呼延氏
曰：“此是日精，服之生贵子。”寤而告豹，豹曰：“吉征也。吾
昔从邯郸张冏母司徒氏相云：吾当有贵子孙三世
必大昌”，仿像相符矣。自是十三月而生。元海左手文
有其名，遂以名焉。

《石勒载记》：“勒字世龙，初名㔨。为群盗成都王颖故将
公师藩等自称将军，起兵赵魏，众至数万。勒与汲桑
帅牧人乘苑马数百骑以赴之。桑始命勒以石为姓，
勒为名焉。藩拜勒为前队督，从攻平昌公模于邺。濮
阳太守苟晞讨藩，斩之。时胡部大张㔨督冯突莫等
拥众数千，壁于上党，勒往从之，深为所昵。因说㔨督”
曰：“刘单于举兵诛晋，部大，距而不从，岂能独立乎？”曰：
“不能。”勒曰：“如其不能者，兵马当有所属。今部落皆已
被单于赏募，往往聚议欲叛部大而归单于矣，宜早
为之计。”㔨督等素无智略，惧部众之贰己也，乃潜随
勒单骑归元海。元海署㔨督为亲汉王，莫突为都督
部大，以勒为辅汉将军、平晋王以统之。勒于是命㔨
督为兄，赐姓石氏，名之曰“会”，言其遇己也。

《阮孚传》：孚字遥集，其母即胡婢也。孚之初生，其姑取
王延寿《鲁灵光殿赋》曰“胡人遥集于上楹”而以字焉。
《谢石传》：石字石奴，初拜秘书郎，累迁尚书仆射，征句
难，以勋封兴平县伯。淮肥之役，诏石解仆射，以将军
假节征讨大都督，与兄子元琰破苻坚。先是童谣云：
“谁谓尔坚石打碎。”故桓豁皆以石名子以邀功焉。坚
之败也，虽功始牢之而成于元琰，然石时实为都督
焉。

《桓温传》：温字元子，宣城太守彝之子也。生未期而太
原温峤见之曰：“此儿有奇骨，可试使啼。”及闻其声，曰：
“‘真英物也’。彝以峤所赏，故遂名之曰温。峤笑曰：‘果尔，
后将易吾姓也’。”

《张天锡传》：“天锡字纯嘏，骏少子也，小名独活。初字公
纯。嘏入朝，人笑其三字，因自改焉。”

《毛穆之传》：“穆之字宪祖，小字武生”，名犯王靖后讳，故
行字。后又以桓温母名宪，乃更称小字。

《王述传》：述代殷浩为扬州刺史，加征虏将军。初至，主
簿请讳，报曰：“亡祖先君，名播海内，远近所知，内讳不
出门，馀无所讳。”

《周访传》：“元帝渡江，命访参镇东军事，时有与访同姓
名者，罪当死，吏误收访，访奋击，收者数十人皆散走，
而自归于帝，帝不之罪。”

《前凉录》：李弇，陇西狄道人也。本名梁，妻姓梁。张骏戏
之曰：“卿名梁，妻姓梁，夫妻同称，子孙将何以目其舅
氏？昔耿弇以少年立功立事，吾今赖卿有同于耿氏。”
乃锡名曰弇。

陈安成纪平庄人也。少慷慨读书见许褚而慕之乃
自字虎侯。

《小名录》：“后赵石季龙杀勒，子弘僭位，大飨群臣于太
武殿，佛图澄吟曰：‘殿乎殿乎！棘子成林，将坏人衣’。”季
龙发殿石下视之，有棘生焉。诸石后为冉闵灭略尽。
闵小字棘奴《世说》：“孙齐由、齐庄二人小时诣庾公，公问：‘齐由何字’？
答曰：‘字齐由’。公曰：‘欲何齐邪’？”曰：“齐许由。”“‘齐庄何字’？答
曰：‘字齐庄’。公曰：‘欲何齐’？”曰：“‘齐庄周’。公曰：‘何不慕仲尼
而慕庄周’？”对曰：“圣人生知，故难企慕。”庾公大喜，《小儿
对》。

庾园客诣孙监，值行，见齐庄在外，尚幼而有神意。庾
试之曰：“孙安国何在？”即答曰：“庾穉恭家。”庾大笑曰：“诸
孙大盛，有儿如此。”又答曰：“未若诸庾之翼翼。”还语人
曰：“我故胜，得重唤奴父名。”

《册府元龟》：“庾衮四子：怞、薎、泽。”捃在泽生，故名泽生；因
捃生，故名捃生。

《晋书王舒传》：舒父会舒授抚军将军、会稽内史，秩中
二千石。舒上疏辞以父名。朝议以字同音异，于礼无
嫌。舒复陈音虽异而字同，求换它郡，于是改会字为
郐，舒不得已而行。

《邓岳传》：“岳本名岳，以犯康帝讳，改为岳，后竟改名为
岱焉。”

《许迈传》：“迈少恬静，不慕仕进。永和三年，入临安西山，
登岩茹芝，眇尔自得，有终焉之志。乃改名元，字远游，
与妇书告别。”

《异苑》：桓元生而有光照室，善占者云：“此儿生有奇曜，
宜目为天人。”宣武嫌其三文，复言为神，灵宝犹复用
三，既难重前，却减“神”一字，名曰灵宝。

《苻洪载记》：苻洪，字广世，略阳临渭氐人也。其先盖有
扈之苗裔，世为西戎酋长。始其家池中蒲生，长五丈，
五节如竹形，时咸谓之蒲家，因以为氏焉。父怀归，部
落小帅。先是陇右大雨，百姓若之，谣曰：“雨若不止，洪
水必起。”故因名曰洪。

《慕容垂载记》：“垂字道明，皝之第五子也。少岐嶷，有器
度，身长七尺四寸，手垂过膝。皝甚宠之，尝目而谓诸
弟曰：‘此儿阔达好奇，终能破人家，或能成人家’。”故名
霸，字道业，恩遇逾于世子儁，故儁不能平之。以灭宇
文之功，封都乡侯。石季龙来伐，既还，犹有兼并之志，
遣将邓恒率众数万，屯于乐安，营攻取之备。垂戍徒
河，与恒相持，恒惮而不敢侵。垂少好畋游，因猎坠马
折齿。慕容儁僭即王位，改名𡙇，外以慕郤𡙇为名，内
实恶而改之。寻以谶记之文，乃去夬，以垂为名焉。
《南燕录》：慕容德字元明，皝之少子。皝每对诸宫人言：
“妇人妊娠，梦日入怀，必生天子。”公孙夫人方妊，梦日
入脐中，独喜而不敢言。晋咸康二年，昼寝生德，左右
以告，方寝而起。皝曰：“此儿易生，似郑庄公，长必有大
德。”遂以德为名。德即皇帝位于南郊，大赦，改元为建
平元年。又曰：“汉宣悯吏民犯讳，故改名。朕今增一备
字，以为复名，庶开臣子避讳之路。”于是叙赏有差，新
旧咸悦。

《晋书慕容超载记》：德兄纳子超，身长八尺，腰带九围，
精彩秀发，容止可观。德甚加礼遇，始名之曰超。
《礼志》：太元十三年，召孔安国为侍中。安国表以黄门
郎王愉名犯私讳，不得连署求解。有司议云：“名终讳
之，有心所同。闻名心瞿，亦明前诰。而《礼》复云：‘君所无
私讳，大夫之所有公讳，无私讳’。又云：‘诗书不讳，临文
不讳’。”岂非公义夺私情，《王制》屈家礼哉？尚书安众男
臣先表“中兵曹郎王祐名犯父讳，求解职，明诏爰发，
听许换曹，盖是恩出制外耳。而顷者互相瞻式，源流
既启，莫知其极。夫皇朝礼大，百僚备职，编官列署，动
相经涉。若以私讳，人遂其心，则移官易职，迁流莫已。
既违典法，有亏政体，请一断之。”从之。

《小名录》：前燕慕容冲，初，苻坚之灭慕容隽，冲妹为清
河公主，年十四，有殊色，坚纳之。冲年十二，有龙阳之
姿，坚又幸之长安，歌曰：“一雌复一雄，双飞入紫宫。”咸
惧为乱，王猛切谏，乃出冲长安。又谣曰：“凤凰凤凰止
阿房。”坚曰：“凤凰非梧桐不栖，非竹实不食。”乃各植数
千株于阿房以待之。冲小字凤凰，后终为坚贼，入止
“阿房。”

《晋书吕光载记》：光生于枋头，夜有神光之异，故以“光”
为名。

《世说》：桓南郡被召作太子洗马，船泊荻渚，王大服散
后已小醉，往看桓。桓为设酒，不能冷饮，频语左右：“令
温酒来。”桓乃流涕呜咽，王便欲去。桓以手巾掩泪，因
谓王曰：“犯我家讳，何预卿事？”王叹曰：“灵宝故自达。”
《晋书·刘毅传》：桓元篡位，毅与刘裕讨平之。初，桓元于
南州起斋，悉画盘龙于其上，号为盘龙斋。毅小字盘
龙，至是，遂居之。

《韩延之传》：“延之字显宗，少以分义称。安帝时，为建威
将军、荆州治中，转平西府录事参军。以刘裕父名翘，
字显宗，延之遂字显宗。名儿为翘，以示不臣。”《刘氏
拾遗记》：“曹曾，鲁人也，本名平，慕曾参之行，改名为曾。”
《宋书符瑞志》：“宋武帝居在丹徒，始生之夜，有神光照
室，其夕甘露降于墓树。皇考以高祖生有奇异，名为
奇奴。”皇妣既殂，养于舅氏，改为“寄奴”焉。

守。镇恶以五月五日生，家人以俗忌，欲令出继疏宗，
猛见奇之，曰：“此非常儿。昔孟尝君恶日生而相齐，是
儿亦将兴吾门矣。”故名之为镇恶。

《范晔传》：“晔字蔚宗，顺阳人，车骑将军泰少子也。母如
厕，产之额为塼所伤，故以塼为小字。”

《谢弘微传》：“弘微，陈郡阳夏人也。祖韶，车骑司马。父思，
武昌太守。从叔峻，司空琰第二子也，无后，以弘微为
嗣。弘微本名密，犯所继内讳，故以字行。”

《颜竣传》：“竣为散骑常侍。先是，竣未有子，而大司马江
夏王义恭诸子为元凶所杀，至是并各产男。上自为
制名，名义恭子为伯禽，以比鲁公。伯禽，周公旦之子
也。名竣子为辟疆”，以比汉侍中张良之子。

《刘湛传》：“湛负其志气，常慕汲黯、崔琰为人，故名长子
曰黯，字长孺；第二子曰琰，字季珪。”

《邓琬传》：“刘胡本名坳胡，以其颜面坳黑似胡，故以为
名。及长，以坳胡难道，单呼为胡。”

《王景文传》：“景文少与陈郡谢庄齐名。太祖甚相钦重。
故为太宗娶景文妹。而以景文名与太宗同。”

《羊元保传》：元保子戎，轻薄少行检，与王僧达谤议时
政，赐死。后世祖引见元保，元保谢曰：“臣无日䃅之明，
以此上负。”上美其言。戎二弟，太祖并赐名曰咸，曰粲。
谓元保曰：“欲令卿二子有林下正始馀风。”

《袁粲传》：“粲字景倩，陈郡阳夏人，太尉淑兄子也。父濯，
扬州秀才，早卒。祖母哀其幼孤，名之曰愍孙。太宗泰
始元年，转司徒左长史、冠军将军、南东海太守。愍孙
幼慕荀奉倩之为人，白世祖求改名为粲，不许。至是
言于太宗，乃改为粲，字景倩焉。”

《南齐书张冲传》：冲从伯侍中景引，小名查，父卲，小名
梨。宋文帝戏景引曰：“查何如梨？”景引答曰：“梨是百果
之宗，查何敢及。”

《宋书后废帝本纪》：“帝讳昱，字德融，小字慧震，明帝长
子也。大明七年正月辛丑，生于卫尉府。太宗诸子在
孕，皆以《周易》筮之”，即以所得之卦为小字，故帝字慧
震。其馀皇子亦如之。

《南史蔡廓传》：廓子兴宗，字兴宗，幼为父廓所重，谓有
己风。与亲故书曰：“小儿四岁，神气似可，不入非类室，
不与小人游。”故以兴宗为之名，兴宗为之字。年十岁
丧父，哀毁有异凡童。及孝武践祚，累迁尚书吏部侍
郎。

《小名录》：巴东王子向为荆州刺史，直阁将军董蛮奴
粗有气力，子向要与同行，蛮奴曰：“殿下癫如雷，敢相
随乎？”子向笑曰：“君敢出此言，亦复奇癫。”上闻而不悦
曰：“人名蛮奴，复何容得蕴藉。”乃改名仲舒。

《册府元龟》：董仲舒本名蛮，帝改名为仲舒，谓曰：“今日
仲舒，何如昔日仲舒？”答曰：“昔日仲舒，出自私庭；今日
仲舒，降自天地。”以此言之，胜昔远矣。

《小名录》：谢灵运小字客儿。初，钱塘杜明师夜梦中向
有人来入馆，是夕即灵运生于会稽，旬日而谢元亡。
其家以子难得，遂送灵运于杜冶养之，十五方还郡，
故名曰“客儿。”

《艺苑雌黄》：王俭少年以宰为命，尝有诗云：“稷契唐虞
夏，伊吕翼商周。”又字其子曰元成，取仍世作相之义。
《册府元龟》：南齐太祖讳道成，字绍伯，小字斗将。王子
年歌曰：“欲知其姓草肃肃，糓中最细低头熟。”糓中精
细者，稻即道也，熟犹成也。《孝经钩命诀》曰：“谁者起视
将？”皆帝之符应。

《南齐书礼志》：晋武太始二年，有司奏：“故事，皇后讳与
帝讳俱下诏曰：‘礼，内讳不出宫，近代讳之也’。建元元
年，太常上朝堂讳训。仆射王俭议曰：‘后讳依旧，不立
训。礼，天子诸侯讳群祖臣隶，既有从敬之义，宜为太
常府君讳。至于朝堂榜题，本施至极，既迨，尊所不及，
礼降于在三。晋之京兆，宋之东安，不列榜题。孙毓议’”
称京兆列在正庙，臣下应讳而不上榜。宋初博士司
马道敬议，东安府君讳宜上榜，何承天执不同，即为
明据。其有人名、地名犯太常府君及帝后讳者，皆改。
宣帝讳同，二名不偏讳，所以改承明门为北掖，以榜
有“之”，字与“承”并，东宫承华门亦改为“宣华”云。

《张敬儿传》：“敬儿，南阳冠军人也。本名苟儿，宋明帝以
其名鄙改焉。敬儿持节督雍梁二州，封襄阳县侯。敬
儿弟恭儿不肯出官，常居上保村中，与居民不异。敬
儿呼纳之甚厚。恭儿月一出视，敬儿辄复去。恭儿本
名猪儿，随敬儿改名也。”

《谢𤅢传》：𤅢字义洁，陈郡阳夏人也。祖弘微，宋太常。父
庄，金紫光禄大夫。𤅢四兄：飏、朏、颢、嵷。世谓谢庄名儿
为“风月景山水。”

《王慈传》：“慈除侍中，领步兵校尉。慈以朝堂讳榜，非古
旧制，上表曰：夫帝后之德，绸缪天地；君人之亮，蝉联
日月。至于名族丕著，昭自方策，号谥聿宣，载伊篇籍。
所以魏臣据中以建议，晋主依经以下诏。朝堂榜志，
讳字悬露，义非绵古，事殷中世，空失资敬之情，徒乖严配之道。若乃武功鼎臣，赞庸元吏，或以勋崇，或由”
姓表。故孔悝见铭，谓标叔舅；子孟应图，称题霍氏。况
以处一之重，列尊名以止仁；无二之贵，夤冲文而止
敬。昔东平即世，孝章巡宫而洒泣；新野云终，和熙见
似而流涕。感循旧类，尚或深心，矧观徽迹，能无恻隐？
今扃禁嵚邃，动延车盖，若使鸾驾纡览，四时临阅，岂
不重增圣虑，用感宸衷。愚谓空标简“第，无益于匪躬；
直述朝堂，宁亏于夕惕！伏惟陛下保合万国，齐圣群
生，当删前基之弊轨，启皇齐之孝则。”诏付外详议。博
士李㧑议：“‘据《周礼》，凡有新令，必奋铎以警众，乃退，以
宪之于王宫’。注：‘宪，表悬之也’。”太常丞王僴之议：“尊极
之名，宜率土同讳。目可得睹，口不可言。口不可言，则
知之者绝；知之者绝，则犯触必众。”仪曹郎任昉议：“㧑
取证明之文，僴之即情，惟允直班讳之典，爰自汉世，
降及有晋，历代无爽。今之讳榜，兼明义训，邦之字国，
实为前事之征。名讳之重，情敬斯极。故悬诸朝堂，缙
绅所聚，将使起伏晨昏，不违耳目，禁避之道，昭然易
从。此乃敬恭之深旨，何情典之或废。尊称霍氏，理例
乖方”，居下以名，故以不名为重；在上必讳，故以班讳
为尊。因心则理无不安，即事则习行已久。谓宜式遵，
无所创革。慈议不行。谢超宗尝谓慈曰：“卿书何当及
虔公？”慈曰：“我之不得仰及，犹鸡之不及凤也。”时人以
为名答。

《世祖本纪》：“世祖武皇帝讳赜，字宣远，太祖长子也。小
讳龙儿，生于建康青溪宅。其夜陈孝后、刘昭后同梦
龙据屋上，故字上焉。”

《曹虎传》：虎本名虎头，世祖以虎头名鄙，敕改之。
《王晏传》：晏收付廷尉，晏子德元有意尚至车骑长史。
德元初名湛，世祖谓晏曰：“刘湛江湛并不善终，此非
佳名也。”晏乃改之。至是与弟晋安王友德和俱被诛。
《南史王亮传》：亮父攸仕宋，位太宰中郎，亮迁晋陵太
守，在职清公，有美政。时有晋陵令沈㠝之，性麤疏，好
犯亮讳，亮不堪，遂启代之。㠝之怏怏，乃造坐云：“下官
以犯讳被代，未知明府讳，若为攸字，当作无骹尊傍
犬？为犬傍无骹尊？若是有心攸？无心攸？”乞告示。亮不
履下床跣而走。㠝之抚掌大笑而去。
《册府元龟》：江泌少有孝行，泌族人兖州治中泌与同
名，世谓泌为孝江以别之。

《梁书袁昂传》：“昂累迁秘书丞、黄门侍郎。昂本名千里，
齐永明中，武帝谓之曰：‘昂昂千里之驹，在卿有之。今
改卿名为昂，即千里为字’。”

《册府元龟》：“梁刘显为邵陵王长史，本名颋，初仕齐，武
帝以字难识，改名显。”

张稷齐末同废东昏，虽居朝右，每惭口实，乃名其子
“伊”字怀尹、“霍”字希光、“畯”字不见、“见”字不回以旌其功。
梁高祖讳衍字叔达，小字练儿。帝初为梁王，将受齐
禅，沈约言于帝曰：“谶之行中，水作天子，此乃历数在
记。”

《梁书马仙琕传》：初，仙琕幼名仙婢，及长，以婢名不典，
乃以玉代女，因成琕云。
《谢蔺传》：蔺五岁，每父母未饭，乳媪欲令蔺先饭，蔺曰：
“既不觉饥彊，食终不进。”舅阮孝绪闻之，叹曰：“此儿在
家则曾子之流，事君则蔺生之匹。因名之曰蔺。”
《颜协传》：协释褐湘东国王常侍，又兼府记室。世祖出
镇荆州，转正记室。时吴郡顾协亦在藩邸，与协同名，
才学相亚，府中称为“二协。”

《苏氏家语》：梁沈约指其子谓陆乔曰：“此吾爱子也。”少
聪慧，好读书，因以青箱名之。

《册府元龟》：何敬容惟有一子，年始八岁，在吴临还，与
兄引别。兄问名，敬容曰：“乃欲就兄求名。”兄即命纸笔，
名曰玨书，云：“两玉曰玨。”吾与弟二家共此一子。所谓
玨也。

张嵊字四山嵊父稷为剡令至嵊亭生之因名嵊字
四山累迁吴兴太守。

到镜，字圆炤，初在孕，其母梦怀镜乃生，因以名为镜。
《陈书毛喜传》，高宗为骠骑将军，以喜为府谘议参军，
领中记室，府朝文翰，皆喜词也。世祖尝谓高宗曰：“我
诸子皆以‘伯’为名，汝诸儿宜用‘叔’为称。”高宗以访于
喜，喜即条牒自古名贤杜叔英、虞叔卿等二十馀人，
以启世祖，世祖称善。

《蔡征传》：“征字希祥，侍中中抚军将军景历子也。征本
名览，景历以为有王祥之性，更名征，字希祥。”

《陆缮传》：“缮子辩惠，年数岁，诏引入殿内，辩惠应对进
止有父风，高宗因赐名辩惠，字敬仁云。”

《魏书苻健传》：“健初名罴，字世建，又避石虎外祖张罴
之名，故改焉。”

《游明根传》：“明根子肇，字伯始，高祖赐名焉，历廷尉卿，
尚书令。高肇，世宗之舅，为百寮慑惮，以肇名与己同，
欲令改易。肇以高祖所赐，秉志不许。高肇甚衔之，世
宗嘉其刚梗。”

《宋弁传》：“弁为尚书殿中郎中，高祖曾因朝会之次，历访治道，弁年少官微，自下而对，声姿清亮，进止可观，
高祖称善者久之，因是大被知遇，赐名为弁。意取弁
和献玉，楚王不知，宝之也。”

《于栗䃅传》：栗䃅子洛拔，洛拔子烈。烈子忠，字思贤，本
字千年。弱冠拜侍御中散。文明太后临朝，刑政颇峻，
侍臣左右多以微谴得罪。忠朴直少言，终无过误。太
和中，授武骑侍郎，因赐名登，转太子翊军校尉。世宗
即位，迁长水校尉，寻除左右郎将，领直寝。元禧之谋
乱也，车驾在外，变起仓卒，未知所之。忠进曰：“臣世蒙
殊宠，乃心王室。臣父领军，付留守之重，计防遏有在，
必无所虑。”世宗即遣忠驰骑观之，而烈分兵严备，果
如所量。世宗还宫，抚背曰：“卿差强人意。”赐帛五百匹。
又曰：“先帝赐卿名登，诚为美称。朕嘉卿忠款，今改卿
名忠。既表贞固之诚，亦所以名实相副也。”

《和其奴传》：其奴为尚书左仆射。太安元年，诏群臣议
立皇太子名，其奴与司徒丽等以为宜以“德”命名，帝
从之。

《高闾传》：“闾字阎士，早孤，少好学，博综经史，文才儁伟，
下笔成章。本名驴，司徒崔浩见而奇之，乃改为闾，而
字焉。”

《长孙观传》：“观子冀归，六岁袭爵，降为公。高祖以其幼
承家业，赐名稚，字承业。”

《孙惠蔚传》：魏初以来，儒生寒官，惠蔚最为显达。先单
名蔚。正始中，侍讲禁内，夜论佛经。有惬帝旨。诏使加
惠，号惠蔚法师焉。

《源贺传》：贺从驾临江，为前锋大将。贺为人雄果，每遇
彊寇，辄自奋击。世祖戒之曰：“兵凶战危，不宜轻犯，卿
可运筹处分，勿恃身力也。”贺本名破羌，是役也，世祖
曰：“人之立名宜其得实，何可滥也。”赐名贺焉。

《古弼传》：“弼，代人也。少忠谨，好读书，又善骑射。初为猎
郎，使长安，称旨，转门下奏事，以敏正著称。太宗嘉之，
赐名曰笔，取其直而有用。后改名弼，言其辅佐材也。”
《昭成子孙传》常山王遵子素，高宗诏群臣议定皇子
名素及司徒陆丽议曰：“古帝王之制名，其体有五，有
信，有义，有象，有假，有类。伏惟陛下当盛明之运，应昌
发之期，诞生皇子，宜以德命。”高宗从之。

《广平王洛侯传》：洛侯无子，以阳平第五子匡后之。匡
字建扶，性耿介，有气节。高宗器之，谓曰：“叔父必能仪
刑社稷，匡辅朕躬，今可改名为匡，以成克终之美。”
《裴骏传》：骏字神驹，幼而聪慧，亲表异之，称为神驹，因
以为字。

《临淮王谭传》：“济南王昌子彧，本名亮，字仕明。时侍中
穆绍与彧同署，避绍父讳，启求改名。诏曰：仕明风神
运吐，常自以比荀文，若可名彧，以取定体相伦之美。”
《王慧龙传》：慧龙自云太原晋阳人，司马德宗尚书仆
射愉之孙，散骑侍郎缉之子也。幼聪慧，愉以为诸孙
之龙，故名焉。

《京兆王子推传》：“子推子恒，字景安，粗涉书史，恒以《春
秋》之义为名，不以山川，表求改名芝。”

《江阳王继传》：继子叉，小字夜叉，与高阳王雍辅政，常
直禁中，专综机要，威振内外。叉举其亲元法僧为徐
州刺史，法僧据州反叛。初，咸阳王禧以逆见诛，其子
树奔萧衍。及法僧叛后，树遗公卿百寮书曰：“元叉险
慝狼戾，人伦不齿，无君之心，非复一日；篡逼之事，旦
暮必行。抑又闻之：夫名以出信，信以制义，山川隐疾”，
且犹不以名，成师兆乱，巨君不臣，求之史籍，有自来
矣。元叉本名夜叉，弟罗实名罗刹。夜叉罗刹，此鬼食
人，非遇黑风，事同飘堕。呜呼魏境，罹此二灾。恶木盗
泉，不息不饮；胜名枭称，不入不为。况昆季此名，表能
噬物，日露久矣，始信斯言。

《秦王翰传》：翰子仪，仪子干，干子桢，桢子瑞。初，瑞母尹
氏有娠致伤，后昼寝，梦一老翁，具衣冠告之曰：“吾赐
汝一子，汝勿忧也。”寤而私喜，又问筮，筮者曰：“大吉。”未
几而生瑞。桢以为协梦，故名瑞，字天赐，位大中大夫。
《侯刚传》：刚迁冗从仆射，尝食典御，世宗以其质直，赐
名刚焉。

《北齐书杜弼传》：高祖引弼典掌机密。相府法曹辛子
炎谘事，云须取署，子炎读“署”为“树。”高祖大怒曰：“小人
都不知避人家讳。”杖之于前。弼进曰：“礼，二名不偏讳，
孔子言征不言在，言在不言征。子炎之罪，理或可恕。”
高祖骂之曰：“眼看人瞋。”乃复牵经引礼，叱令出去。弼
行十步许，呼还，子炎亦蒙释宥。

《上洛王思宗传》：思宗弟思好，本浩氏子也。思宗养以
为弟，遇之甚薄。少以骑射事文襄。及文宣受命为左
卫大将军，本名思孝。天保五年讨蠕蠕，文宣悦其骁
勇，谓曰：“尔击贼如鹘入鸦群，宜思好事。”故改名焉。
《李稚廉传》：稚廉，赵郡高邑人也，齐州刺史义深之弟。
稚廉少而寡欲，为儿童时，初不从家人有所求请，家
人尝故以金授之，终不取，强付，辄掷之于地。州牧以
其蒙稚而廉，故名曰“稚廉。”

《潘乐传》：“乐字相贵，广宁石门人也。本广宗大族，魏世分镇北边，因家焉。父永，有技艺，袭爵广宗男。乐初生，
有一雀止其母左肩，占者咸言富贵之征，因名相贵，
后始为字。”

《册府元龟》：北齐文宣帝讳洋，字子进，母武明太后，以
生帝于晋阳乐。其后童谣曰：“一束槁，两头然，河边羖
䍽飞上天。”“槁然两头”，于文为高字，“河边羖䍽”为水边
羊，指帝名也。

《北齐书废帝本纪》，文宣命邢卲制帝名殷，字正道。帝
从而尤之曰：“殷家弟及正字，一止吾身后儿不得也。”
卲惧，请改焉。文宣不许，曰：“天也。”因谓孝昭帝曰：“夺时
但夺，慎勿杀也。”

《杨愔传》：愔典选二十馀年，聪记强识，半面不忘。每有
所召问，或单称姓，或单称名，无有误者。后有选人鲁
漫汉，自言猥贱，独不见识。愔曰：“卿前在元子思坊，骑
秃尾草驴，经见我不下，以方麹障面，我何不识卿？”漫
汉惊服，又调之曰：“名以定体，漫汉果自不虚。”又令吏
唱人名，误以卢士深为士琛，士深自言。愔曰：“卢郎玉
润，所以从玉。”

《卢斐传》：斐字子章，性残忍，以强断知名，世宗引为相
府刑狱参军，谓之云：“狂简斐然成章，非佳名也。”
《北史熊安生传》：安生将通名，见徐之才、和士开，二人
相对，以徐之才讳雄，和士开讳安，乃称触触生，群公
哂之。

《斛律金传》：金性质直，不识文字。本名敦，苦其难署，改
名为金，从其便易，犹以为难。司马子如教为“金”字作
屋况之，其字乃就。

《高昂传》：昂字敖曹。昂胆力过人，其父曰：“此儿不灭吾
族，当大吾门。”以其昂藏敖曹，故以名字之。

《册府元龟》：“后主讳纬，字仁网。初，清河末，武帝梦大猬
攻破邺城，故索境内猬膏以厌之。识者以后主名声
与猬相协，亡齐征也。”

《刘子庄》里有人字其长子曰“盗”，次子曰“殴。”盗持衣出
耨，其母呼之曰“盗”，吏因缚之。其母呼殴喻吏，遽而声
不转，但言殴殴，吏因殴之，盗几至于殪。

《周书李贤传》：“贤弟远，字万岁。魏孝武西迁，授假节、银
青光禄大夫、主衣都统，封安定县伯，邑五百户。魏文
帝嗣位之始，思享遐年，以远字可嘉令扶帝升殿，迁
使持节征东大将军，进爵为公，增邑千户。”

《陆逞传》：逞字季明，初名彦，字世雄。魏文帝尝从容谓
之曰：“尔既温裕，何因乃字世雄？且为世之雄，非所宜
也。于尔兄弟，又复不类。”遂改焉。

《李和传》：和本名庆和，赐姓宇文氏。太祖尝谓诸将曰：
“宇文庆和智略明赡，立身恭谨，累经委任，每称吾意。”
遂赐名意焉。开皇元年，迁上柱国。和立身刚简，老而
逾励，诸子趋事，若奉严君以意，是太祖赐名，市朝已
革，庆和则父之所命，义不可违。至是遂以和为名。
《刘亮传》：亮本名道德，以勇敢见知，为时名将。兼屡陈
谋策，多合机宜。太祖乃谓之曰：“卿文武兼资，即孤之
孔明也。”乃赐名亮。

《王德传》：“德除泾州刺史，卒。子庆，小名公奴，性谨厚，官
至开府仪同三司。初，德丧父，家贫无以葬，乃卖公奴
并一女以营葬事。因遭兵乱，不复相知。及德在平凉
始得之，遂名曰庆。”

《薛端传》：端本名沙陁，迁吏部郎中。端性强直，每有奏
请，不避权贵，太祖嘉之，故赐名端，欲令名质相副。
《长孙俭传》：俭本名庆明，为荆州刺史，征授大行台尚
书，兼相府司马。尝与群公侍坐于太祖，及退，太祖谓
左右曰：此公闲雅，孤每与语，尝肃然畏敬，恐有所失。
他日太祖谓俭曰：名实理须相称，尚书既志安贫素，
可改名《俭》，以彰雅操。

《令狐整传》：整本名延世。太祖谓整曰：“卿勋同娄项义
等骨肉，立身敦雅，可以范人。”遂赐姓宇文氏，并赐名
整焉。

《裴果传》：刘志本名思，太祖以为幕府司隶。世宗雅爱
儒学，特钦重之，事无大小，咸委于志。志亦忠恕谨慎，
甚得匡赞之体。太祖嘉之，尝谓之曰：“卿之所为，每会
吾志。”于是遂赐名志焉。

《王勇传》：“勇本名胡仁，邙山之役，勇及王文达、耿令贵
三人力战皆有殊功。太祖于是赏帛二千匹，令自分
之。军还，皆拜上州刺史。以雍州”、岐州北雍州拟授勇
等，然州颇有优劣，又令探筹取之，勇遂得雍州，文达
得岐州，令贵得北雍州。仍赐勇名为勇，令贵名豪，文
达名杰，以彰其功。

《高琳传》：“琳字季珉，其先高句丽人也。六世祖钦，为质
于慕容廆，遂仕于燕。五世祖宗率众归魏，拜第一领
民酋长，赐姓羽真氏。祖明，父迁，仕魏，咸亦显达。琳母
尝祓禊泗滨，遇见一石，光彩朗润，遂持以归。是夜梦
见一人，衣冠有若仙者，谓其母曰：‘夫人向所将来之
石，是浮磬之精。若能宝持，必生令子’。其母惊寤，便举”
身流汗，俄而有孕。及生，因名琳，字季珉焉。
《伊娄穆传》：娄穆字奴千，代人也。父灵，善骑射，为太祖所知。太祖尝谓之曰：“昔伊尹保衡于殷，致主尧舜。卿
既姓伊，庶卿不替前绪。”于是赐名尹焉。

《宇文贵传》：贵字永贵，其先昌黎大棘人也。徙居夏州。
父莫豆干，保定中，以贵著勋，追赠柱国大将军、少傅、
夏州刺史、安平郡公。贵母初孕贵，梦有老人抱一儿
授之曰：“赐尔是子，俾寿且贵。”及生，形类所梦，故以永
贵字之。

《独孤信传》“信本名如愿除陇右十大都督秦州刺史
先是守臣暗弱政令乖方民有冤讼历年不能断决
及信在州事无壅滞示以礼教劝以耕桑数年之中
公私富实流民愿附者数万家太祖以其信著遐迩
故赐名为信。”

《杨忠传》：忠为太祖帐下，尝从太祖狩于龙门，忠独当
一猛兽，左挟其腰，右拔其舌，太祖壮之。北台谓猛兽
为“揜于”，因以字之。

《裴侠传》：侠除丞相府士曹参军，大统三年，领乡兵从
战沙苑，先锋陷阵。侠本名协，至是太祖嘉其勇决，乃
曰：“仁者必有勇。”因命改焉。

《萧察传》：宗如周，随察历度支尚书。尝有人诉事于如
周，谓为经作如州官也。乃曰：“某有屈滞，故来诉如州
官。”如周曰：“尔何小人，敢呼我名。”其人惭谢曰：“祇言如
周官作如州，不知如州官名如周。早知如州官名如
周，不敢唤如州官作如周。”如周乃笑曰：“命卿自责，见
侮反深。”众咸服其宽雅。

《隋书李德林传》：“德林字公辅，少孤，未有字。魏收谓之
曰：‘识度天才，必至公辅，吾辄以此字卿’。”

《长孙览传》：览性弘雅，有器量，略涉书记，尤晓锺律。魏
大统中，起家东宫亲信。周明帝时，为大都督。武帝在
藩，与览亲善，及即位，弥加礼焉，超拜车骑大将军。每
公卿上奏，必令省读。览有口辩，声气雄壮，凡所宣传，
百寮属目，帝每嘉叹之。览初名善，帝谓之曰：“朕以万
机，委卿先览。”遂赐名焉。

《豆卢𪟝传》：𪟝父宁，柱国太保。𪟝初生时，周太祖亲幸
宁家称庆。时遇新破齐师，太祖因字之曰“定东。”
《伊娄谦传》：谦字彦恭，高祖作相，授亳州总管，俄征还
京。既平王谦，谦耻与逆人同名，因尔称字。

《陆爽传》：爽卒官时年五十三。子法言，敏学有家风，释
褐承奉郎。初，爽之为洗马，尝奏高祖云：“皇太子诸子
未有嘉名，请依《春秋》之义，更立名字。”上从之。及太子
废，上追怒爽云：“我孙制名，宁不自解”，陆爽乃尔多事，
扇惑于勇，亦由此人。其身虽故，子孙并宜屏黜，终身
不齿。法言竟坐除名。

《李敏传》：敏从征高丽，加光禄大夫。时或言敏一名洪
儿，帝疑洪字当谶，尝面告之，冀其引决，敏由是大惧。
《王充传》：充自称相国，受九锡备物。有道士桓法嗣者，
自言解图谶，充昵之，法嗣乃取《庄子人间世》《德充符》
二篇上之。法嗣释曰：上篇言世，下篇言充，此即相国
名矣。明当德被人间，而应符命为天子也。充大悦曰：
“此天命也。”再拜受之。

《大唐新语》：李纲慷慨有志节，每以忠义自命。初名瑗，
字子玉，读《后汉书》，慕张纲为人，因改名曰纲，字文纪。
《唐书。太宗本纪》：太宗方四岁，有书生谒高祖曰：“公在
相法，贵人也，然必有贵子。”及见太宗曰：“龙凤之姿，天
日之表，其年几冠，必能济世安民。”书生已辞去，高祖
惧其语泄，使人追杀之，而不知其所往，因以为神。乃
采其语，名之曰《世民》。

《李百药传》：百药幼多病，祖母赵以“百药”名之。

《旧唐书苏世长传》：高祖尝嘲之曰：“名长意短，口正心
邪。”世长对曰：“名长意短，实如圣旨；口正心邪，未敢奉
诏。”

《册府元龟》：“虞世南叔父寄无子，以世南出后，故字曰
伯施。位至银青光禄大夫、弘文馆学士。”

《唐书刘义节传》：“义节迁太府，封葛国公。义节本名世
龙，或言世龙子名凤昌，父子非人臣兆，高祖不听，更
赐今名。”

《御史台记》：唐辛郁，管城人也，旧名太公。弱冠遭太宗
于行所，问：“何人？”曰：“辛太公。”太宗曰：“何如旧太公？”郁曰：
“旧太公八十始遇文王，今臣适年十八已遇陛下，过
之远矣。”太宗悦，命值中书。

《唐书元结传》：结曾祖仁基，从太宗征辽东，父延祖三
岁而孤，仁基敕其母曰：“此儿且祀我。”因名而字之。
《李𪟝传》：𪟝本二名，至高宗时，避太宗偏讳，故但名𪟝。
《李素立传》：素立孙至远，始名鹏，而素立方奉使，谓家
人曰：“古有待事名子，吾此役可名子孙矣。”遂以名之。
《贠半千传》：半千始名馀庆，生而孤，为从父鞠爱羇。丱
通书史。客晋州，州举童子，房元龄异之，对诏高第。已
能讲《易》《老子》。长与何彦先同事王义方，以迈秀见赏。
义方尝曰：“五百岁一贤者生，子宜当之。”因改今名。凡
举八科，皆中。

《张荐传》：荐祖𬸦，字文成，早慧绝伦。为儿时，梦紫文大
鸟，五色成文，止其廷。大父曰：“吾闻五色，赤文凤也，紫文𬸚𬸦也。若壮，殆以文章瑞朝廷乎。”遂命以名
《王方庆传》：方庆拜左庶子，进封公，奉入同职事三品，
兼侍太子读书。方庆奏：人臣于天子，未有斥太子名
者。晋山涛启事，称皇太子不名，孝敬为太子，更弘为
崇，沛“王为太子，更贤为文。今东宫门殿，名多嫌触，请
一改之，以协旧典。”制可。

《郁林王恪传》：恪子仁，历岳州别驾，爵郡公。尝使江左，
州人遗以金，拒不纳。武后遣使者劳曰：“儿，吾家千里
驹。”更名千里。

《大唐新语》：魏元忠本名贞宰，仪凤中以封事召见。高
宗与语，无所屈挠，慰谕遣之。忠不舞蹈而出，高宗目
送之，谓中书令薛元超曰：“此书生虽未解朝廷礼仪，
名以定体，真宰相也。”则天时为酷吏罗织下狱，有诏
出之，小吏先闻以告，元忠惊喜，问：“汝名何？”曰：“元忠。”乃
改名为元忠也。

《唐书李君羡传》：贞观初，太白数昼见，太史占曰：“女主
昌。”又谣言“当有女武王者。会内宴为酒令，各言小字，
君羡自陈曰：‘五娘子’。”帝愕然，因笑曰：“何物女子，乃此
健邪？”又君羡官邑属县皆武也，忌之。未几，出为华州
刺史。会御史劾奏君羡与狂人为妖言，谋不轨，下诏
诛之。天授中，家属诣阙诉冤，武后亦欲自诧，诏复其
官爵，以礼改葬。

《册府元龟》：“韦思谦本名仁约，以音类则天父讳，故称
字焉。官至黄门侍郎。”

崔元𬀩本名晔以字下体有则天祖讳乃改为元𬀩
后至中书令。

《唐书陆象先传》：始象先名景初，睿宗曰：“子能绍先构，
是为象贤者。”乃赐名焉。

摭言：进士褚载投贽于苏威侍郎，有数字犯讳。载启
谢，略曰：“曹兴之图画难精，终惭误笔；殷浩之兢持太
过，翻达空函。”

《因话录》：韩仆射皋为京兆尹，韦相贯之以畿尉趋事。
及韦公入相，仆射为吏部尚书，每至中书，韦常异礼，
以伸故吏之敬。又仆射为尹时，久旱祈雨，县官读祝
文，一心记公家之讳，及称官衔毕，而误呼先相公名，
公但惨然，因命重读，亦不之罪。在夏口，尝病小疮，令
医傅膏药，药不濡。公问之，医云：“天寒膏硬。”公笑曰：“韩
皋实是硬，竟不以为罪，得大贤体矣！”

《唐书姚崇传》：“崇始名元崇，以与突厥叱剌同名。武后
时以字行。至开元世，避帝号，更以今名。”

《邺侯外传》：“李泌父承休，娶汝南周氏。初，周氏既娠，凡
二年，方寝而生泌。”先是，周每产必累日困惫，惟娩，泌
独无恙，由是小字为“顺。”

群居解颐。秘书监贺知章有高名，告老归吴中，明皇
嘉重之，每事优异，将行泣涕，上问何所欲，曰：“臣有男
未有定名，幸陛下赐之，归为乡里之荣。”上曰：“为道之
要莫如信。孚者，信也。履信思乎顺，卿之子必信顺人
也，宜名之。”孚再拜而受命焉。久而语人曰：“上何谑我
也？我是吴人，孚乃瓜下为子，岂非呼为‘儿瓜子也’？”
《唐书李白传》。白字太白。兴圣皇帝九世孙。其先隋末。
以罪徙西域。神龙初。遁还客巴西。白之生母。梦长庚
星。因以命之。

《太平清话》：李白生于漳明县之青莲乡，故号青莲。
《唐书。杨国忠传》：国忠本名钊，以图谶有“卯金刀”，当位
御史中丞时，帝为改今名。

《安禄山传》：“禄山，营州柳城人也。本姓康，母阿史德为
觋，居突厥中，祷子于轧荦山卤，所谓斗战神者。既而
妊。及生，有光照穹庐，野兽尽鸣，望气者言其祥，范阳
节度使张仁愿遣搜庐帐，欲尽杀之，匿而免。母以神
所命，遂字轧荦山。少孤，随母嫁卤将安延偃。开元初，
偃携以归国，与将军安道买亡子偕来，得依其家。故”
道。买子安节厚德。偃约两家子为兄弟。乃冒姓安。更
名禄山。

《王忠嗣传》：忠嗣父海宾，开元二年，吐蕃寇陇右，海宾
战死，赠左金吾大将军。忠嗣时年九岁，始名训，授尚
辇奉御。入见帝，伏地号泣，帝抚之曰：“此去病孤也，须
壮而将之。”更赐今名，养禁中。

《续博物志》：清泰小字“二十三”，盖正月二十三日生也。
以是日为千春节，人臣奏对但云两旬三日，或数物
则云二十二，更过二十四，不敢斥尊也。

《唐国史补》：“王维好释氏，故字摩诘。”

《唐书薛登传》：“登本名谦光，以与皇太子名同，诏赐今
名。”

《陆羽传》：羽字鸿渐，一名疾，字季疵，复州竟陵人。不知
所生，或言有僧得诸水滨畜之。既长，以《易》自筮，得《蹇》
之《渐》，曰：“鸿渐于陆，其羽可用为仪。”乃以陆为氏，名而
字之。

《路嗣恭传》：“嗣恭字懿范，京兆三原人。始名剑客，以世
荫为邺尉。席豫黜陟河朔，表为萧关令，连徙神乌、姑
臧二县，考绩为天下最，元宗以为可嗣汉鲁恭，因赐
名《陆坚传》：“坚，河南洛阳人。初为汝州参军，以友婿李慈
伏诛，贬涪州参军，再迁通事舍人。有诏起复，遣中官
敦谕，不就。以给事中兼学士，善书。初名友悌，元宗”嘉
其刚正，更赐名。

《李抱玉传》：“抱玉本安兴贵曾孙，世居河西，善养马。始
名重璋，闲骑射，少从军。其为人沈毅有谋，尤忠谨，李
光弼引为裨校。天宝末，元宗以其战河西有功，为改
今名。”

《柳浑传》：“浑字夷旷，一字惟深，本名载，梁仆射惔六世
孙，为尚书右丞。朱泚乱，浑匿终南山。贼素闻其名，以
宰相召，执其子榜笞之，搜索所在。浑羸服步至奉天，
改右散骑常侍。贼平，奏言，臣名向为贼污，且载于文
从戈，非偃武所宜。乃更今名。”

《补前定录》：杜鸿渐父名鹏举，父子似兄弟名有由也。
鹏举父尝有所之，见一大碑云：“宰相碑已作者金填
其字，未作者刊名于上。”杜问曰：“有杜家儿否？”曰：“有。”任
自看之。记得姓下乃鸟偏旁曳脚，忘其字，遂名鹏举。
谓曰：“汝不为相，即世世名鸟旁曳脚也。”鹏举生鸿渐，
果作相。

《唐书高固传》：“固生微贱，卖为浑瑊童奴，能读《左氏春
秋》，瑊爱养之，以齐有高固，因以名。”

《苗晋卿传》：晋卿十子：发、丕、坚、粲、垂、向、吕、稷、望、咸。粲，德
宗时官至郎中。陆贽欲进粲官，帝不许，曰：“晋卿往摄
政，有不臣之言。”又名其子，皆与帝王同，粲等宜与外
官。贽奏：晋卿起文儒，致位台辅，谦柔敦厚，为三朝所
推，安肯为族灭计。帝然之，而粲官终不显。

《葆化录》：马司徒孙始生，德宗命之曰继祖，退而笑曰：
“此有二义。”意谓以索系祖也。

传载唐李栖筠避暑青龙寺，梦戴白神人云：“昔尹氏
相宣王致中兴君，男亦佐中兴之君，可以吉甫名之。”
《唐书。韩愈传》：愈贬阳山令，有爱在民，民生子多以其
姓字之。

《程日华传》：日华，定州安喜人，始名华，德宗以其有功，
益曰“日华。”

《张万福传》：德宗以万福为濠州刺史，召谓曰：“先帝改
尔名正者，所以褒也。朕谓江淮草木，亦知尔威名，若
从所改，恐贼不晓是卿也。”复赐旧名。

《册府元龟》：康艺全为河东编伍，勇力绝人，节度使马
燧以其多艺，因以“艺全”名之。

崔咸，字重易。父锐，贞元中为李抱真从事。有道者自
称曰卢老，尝师隋朝云霁寺李先生，能知远近事。属
河北禁游客，锐遂馆之。一旦辞去，且曰：“我死当为君
子。”因指口下黑子，愿以为记。既生，咸果有黑子，其状
则卢老也。遂以“卢老”名之。

《韩仙传》：纯阳翁领予神抵唐国之松水，投予于吕母
之怀，嘱予曰：“汝勿言，吾来视汝。”遂降生焉。先父死，予
抱负宿兴皆委于叔。予七岁犹记翁不言之嘱，终不
呼一字。叔不悦曰：“是儿痴物也。宁馨耶？刍灵耶？何日
得清爽耶？”强笑而负之，遂以爽为小字。

《前定录》：豆卢署本名辅真，贞元六年举进士下第，将
游信安，以文谒郡守郑式瞻，甚礼之，馆给数日，稍狎，
因谓署曰：“子复姓，不宜两字为名，将为改之，何如？”署
因起谢，且求其所改。式瞻书数字，若著者助者。署者
曰：“吾虑子宗从中有同者，故书数字，子当自择之。”其
夕宿于馆，梦一老人谓曰：“闻使君与子更名，子当四”
举成名。四者甚佳。后二十年为此郡守，因指郡隙地
曰：“此可以建亭台。”既寤思之，四者署字也，遂以为名。
既二年又下第，以为梦无征知者或诮之，后二年果
登第。盖自更名后四举也。太和九年，署自秘书少监
为衢州刺史。既至，周览郡内，得梦中所指隙地，遂命
建一亭，名曰征梦亭。

《唐书蒋乂传》：乂初名武。宪宗时，因进见，请曰：“陛下今
日偃武修文，群臣当顺承上意。请改名乂。”帝悦。时讨
王承宗，兵方罢，乂恐天子锐于武，亦因以讽。它日，帝
见侍御史唐武曰：“‘命名固多，何必曰武’？乂既改之矣，
更曰‘庆’。”群臣乃知帝且厌兵云。

《田弘正传》：弘正幼通兵法，善骑射，承嗣爱之，以为必
兴吾宗，名之曰“兴。”宪宗召充魏博节度使，弘正奉表
陈谢，制诏褒答，且赐今名。

《云溪友议》：乐坤员外素名冲，出入文场多蹇。元和十
二年，忿起归耕之思，乃辞知己东迈，求祷华岳庙，虔
心启祝，愿知升黜之分，止此一宵。如可求名者，则重
适关城；如不可，则无由再窥仙掌矣。中夜忽梦一青
绶人检簿书报云：“来年有乐坤及第，名已到，冥簿不
见乐冲也。”冲遂改名坤，果如其说。春闱后，经岳祈谢，
又祝“官职于主簿，梦中称官，历四资郡守而已，乃终
于郢州。神其灵哉。”

《全唐诗话》：白居易未冠，以文谒顾况。况睹姓名，熟视
曰：“长安米贵，居大不易。”乃卷卷读其《芳草诗》，至“野火
烧不尽，春风吹又生”，叹曰：“吾谓斯文遂绝，今复得子
矣。前言戏之耳《唐书·杨嗣复传》：嗣复字继之，父于陵，始见识于浙西
观察使韩滉妻，以其女归谓妻曰：“吾阅人多矣，后贵
且寿，无若生者，有子必位宰相。”既而生嗣，复滉抚其
顶曰：“名与位皆逾其父，杨氏之庆也。”因字曰庆门。
《柳公绰传》：公绰始生三日，伯父子华曰：“兴吾门者，此
儿也。”因小字起之。

《李训传》：训始名仲言，仲言数进讲，至阉寺，必感愤申
重，以激帝心。帝见其言纵横，谓果可任，遂不疑，而待
遇莫与比，因改名训。

《册府元龟》史：“唐太和三年，摄魏博节度副使，奏臣父
宪诚，本以周有庄周，汉有吴汉，依据故事，以臣名唐。
今窃思之，不敢慕古，请改名孝。”从之。

崔引父慎繇，大中年镇西川，有异人张叟者，与慎繇
迹熟，曾访慎繇于都下。慎繇因从容谓曰：“臣闻罪大
莫若绝嗣。今四十无子，良可惧也。”叟曰：“我亦为公求
之，未见可者。唯终南翠微寺有僧，绝粒五十年矣。公
宜遣使遗其服玩。若爱而受之，则其嗣也。”繇由乃发
婢仆往焉，果受其遗。僧寻卒，叟于暗壁志之，至来年
崔生之日，叟复至焉。谓慎繇曰：“我故来相贺。”因与慎
繇窥其所志之日，略无差焉。慎繇因示引于叟，叟曰：
“贵则过公，然遇乱世，恐不得其终也。”因字曰纳僧。后
自司徒贬太子宾客。

《因话录》：进士郑滂在名场岁久，流辈多已荣达，常有
后时之叹。一夕忽梦及第，而与韦周方同年。当时韦
氏举人无名周方者，心益闷闷。太和元年秋，移举洛
中。时韦弘景尚书廉察陕郊，族弟景方赴举，过陕郊，
尚书谓曰：“我名弘景，汝兄弘方，汝名景方，兄弟各分，
吾名一字，殊无意也。”遂更名周方。滂闻之极喜曰：“吾
及第有望矣。”四年，周方登第，而滂果同年焉。

崔相国群为华州刺史，郑县陆镇以名与崔公家讳
音同，请假。崔视事后，遍问官属僚佐，镇不在列。左右
以回避对。公曰：“县尉旨授官也，不可以刺史私避，而
使之罢不治事。”召之令出，镇因陈牒请权改名瑱。公
判准状，仍戒之曰：“公庭可以权改，簿书则当仍旧，台
省中无陆瑱名也。”其知大体如此。

《云溪友议》：“李相公回，旧名躔，累举未捷。尝之洛桥，有
二术士，一能筮，一能龟，乃先访筮者曰：‘某欲改名赴
举，如何’？筮者曰：‘改名甚善，不改终不成事也’。又访龟
者邹生，生曰：‘君子此行，慎勿易名，名将远布矣’。然而
成遂之后，二十年间，终当改矣。今则已应元象，异时
方测余言。”后李公长庆二年及第，至武宗登极，与上
同名，始改为回。乃叹曰：“筮短龟长，邹生之言信矣。”
宋言端公近十举而名未播。大中十一年，将取府解，
言本名岳，因昼寐似有人报云：“宋二郎秀才若头上
戴山，无因成名，但去其山，自当通泰。觉来便思去之，
不可名狱。”遂去二犬，乃改为言。及就府试，冯涯侍郎
作掾而为试官，以解首送言来春，言第四人及第。
《唐书。李载义传》：载义为山南西道节度使，会吏下请
立碑纪功，诏李程为之，辞，未有字。帝诏曰：“《周书》：凡厥
正人，既富方谷，卿宜当之。”以方谷为字。其宠待如此。
《萤雪丛说》：韦皋既生，有一胡僧造其家曰：“‘儿若有喜
色’。韦氏问之，僧曰：‘此子乃诸葛武侯后身’。因以武侯
字之。”

《山堂肆考》：“唐甄济为著作佐郎兼侍御史。济生子，因
其官，字曰礼闱，又曰宪台。”

《衣冠盛事》：李益能文，多有贵家子同姓名，人谓益“文
章李益，谓贵游为门户李益。”

《桂苑丛谈》：咸通中，丞相姑臧公拜端揆日，自大梁移
镇淮海，以其郡无胜游之地，命于戏马亭西连玉钩
斜道，开辟池沼，构葺亭台，挥斤既毕，池亭未有名，因
名赏心。诸从事以公近讳，盖“赏”字有尚也。公曰：“宣父
言征不言在，言在不称征，且非内官宫妾，何避其疑
哉？”遂不改作。

《北梦琐言》：“唐相毕𫍯，吴乡人。词学器度，冠于侪流，擢
进士，未遂其志。尝谒一受知朝士者，希为改名，以期
亨达。此朝士讥其醝贾之子，请改为𫍯字。相国忻然
受而谢之，竟以此名登第，致位台辅。前之朝士，惭悔
交集也。”

唐相国杨收，江州人。祖为本州都押衙。父维直，兰溪
县主簿。生四子：发、假、收、严，皆登进士第。收即大拜，发
以下皆至丞郎。发以“春”为义，其房子以“祝”以“乘”为名，
“假”以“夏”为义，其房子以为名。收以秋为义，其房子
以“钜、𬭸、镳、鉴”为名。严以“冬”为义，其房子以“注、涉、洞”为
名。尽有文学，登高第，号曰“修竹杨家”，与静恭诸杨比
以华盛。

唐襄州赵康凝令公，世勋嗣袭，人质甚伟，酷好修容，
前后垂镜以整冠栉，往往以家讳刑人。相国崔公引
出镇湖南，由岘首，赵令逢迎开宴，崔相从容而规之
曰：“闻令公以文字刑人，甚无谓也。闻名心瞿，但有颦
蹙，岂可笞责及人耶？”

《唐书李茂勋传》：“茂勋本回鹘阿布思之裔，张仲武时与其侯王皆降资，沈勇善驰射，仲武器之，任以将兵，
常乘边，积功赐姓及名。”

《李鄘传》：鄘子拭，拭子磎，户部郎中，分司东都，劾奏内
园使郝景全不法事，景全反摘磎奏犯顺宗嫌名，坐
夺俸。磎上言：“因事告事，旁讼他人者，咸通诏语也。礼
不讳嫌名，《律》，庙讳嫌名不坐。岂臣所引诏书而有司
辄论奏？臣恐自今用格令者，委曲回避，旁缘为奸也。”
诏不夺俸。

《成汭传》：“汭，青州人。少无行，使酒杀人，亡为浮屠。后入
蔡贼中为贼帅假子，更姓名为郭禹。当戍江陵，亡为
盗，保火门山。后诣荆南节度使陈儒降，署裨校。久之，
张瓌囚儒，以禹凶慓，欲杀之。禹结千人奔入峡，夜有
蛇环其所，祝曰：‘有所负者，死生唯命’。既而蛇亡。禹乃
袭归州，入之，自称刺史，招还流亡，训士伍，得胜兵三”
千。秦宗权故将许存奔禹，禹以青州剽卒三百畀之，
使讨荆南部将牟权于清江，禽权，取其众。禹又破其
将王建肇，建肇奔黔州。昭宗拜禹荆南节度留后，始
改名汭，复故姓。

《玉泉子》李讷除浙东，路出淮楚，时卢罕方为郡守。讷
既至，适值元日，罕命设将，送素膳于讷。讷初见，欣然
迨览状，乃将名与讷父讳同。讷，建子也，雅性褊急，大
怒。翌日仅旦，已命鼓棹前去。罕闻之，急命驾而往，舟
已行矣。罕知其故，逊谢良久，且言所由，以不谨笞之。
讷去意益坚。罕度不可留，怒曰：“大约下人多名建，公
何怒之深也！”遂拂衣而去。

《东观奏记》：李丕以边城从事，上召至案前，问系绪，丕
奏系属皇枝。上曰：“师臣已有一李丕，朕不欲九庙子
孙与之同名。”良久，以手画案曰：“丕字出脚，平字也，卿
宜改名。”平舞蹈而谢。平后终于邠宁节度使。

《南楚新闻》：李蠙司空初名虬，将赴举，梦名上添一画
成“虱”字，及寤曰：“虱者，蠙也。”及改名，果登科。

《鉴戒录》：朱太祖统四镇，除中令日名温，与崔相国连
构大事。崔每奏太祖忠赤，迁之关东，国无患矣。昭宗
遽敕太祖改名全忠。议者“全”字人王也，又在中心，甚
不可也。近臣亦奏，上方悔焉。敕命既行，追之勿及。后
果有“大梁三帝”之号。是时四分天下，其在中心，乃赐
名之应也。

《东坡志林》：“徐夤，唐末号能赋。谒朱全忠，误犯其讳，全
忠色变，夤狼狈走出。未及门，全忠呼知客，责以不先
告语，斩于界石南。夤乃作《过太原赋》以献。全忠大喜，
遗绢五百匹。”

《册府元龟》：梁太祖讳晃，初名温，唐僖宗中和三年授
宣武军节度使，赐名全忠。天祐四年受禅，下令曰：“王
者创业兴邦，立名传世，必难知而示训，从易避以便
人。或窥其符命，应彼开基之义，垂诸象德之言。爰考
简书，求于往代。周王昌、发之号，汉帝询、衍之文，或崇
一德以徽称，或为二名而更易。先王令典，布在缣缃。”
寡人本名，兼于二字，且异帝王之称，仍兼避易之难，
郡职县官，多须改换。况宗庙不迁之业，宪章百世之
规，事协典仪，岂惮革易。寡人今改名晃，是以天意雅
符于明德，日光显契于瑞文，昭融万邦，理斯在是。庶
顺元穹之意，永臻康济之期。宜令有司分告天地宗
庙，其旧名中外章疏，不得更有回避。

《五代史朱友谦传》：友谦初名简，陜州节度使王珙为
人严酷，其牙将李璠与友谦谋，共杀珙，附于梁。梁太
祖表璠代珙，友谦复以兵攻之，璠得逃去。梁太祖又
表友谦代璠。梁兵西攻李茂贞，太祖往来过陜，友谦
奉事尤谨，因请曰：“仆本无功，而富贵至此，元帅之力
也。且幸同姓，愿更名以齿诸子。”太祖益怜之，乃更其
名“友谦。”

《湘山野录》：开平元年，钱武肃镠省茔垄延故老，旌钺
鼓吹，振耀山谷。一邻媪九十馀，携壶觞角黍迎于道。
镠下车亟拜，媪抚其背，犹以小字呼之曰：“钱婆留喜
汝长成。”盖初生时光怪满室，父惧将沉干丫溪，此媪
酷留之，遂字焉。

《册府元龟》：末帝讳顼，初名友贞。即位，下制曰：“朕仰膺
天眷，近雪家仇，旋开将相之谋，请绍祖宗之业。群情
见迫，三让莫从，祇受推崇，惧不负荷。方欲烝尝寝庙，
禋类郊丘，合征定体之辞，用表事神之敬。其或于文
尚浅，在理未周，亦冀随时，别图制义。虽臣子行孝，重
更名于已孤；而君父称尊，贵难犯而易避。今则虔遵
古典，详考前闻，允谐龟筮之占，庶合帝王之道。载惟
凉德，尤愧嘉名，中外群僚，当体朕意。宜改名锽。”贞明
中又改为顼。或解云，顼字一十一，十月一八，果以一
十一年十月九日亡。

《五代史。张全义传》：全义初名言，唐昭宗赐名全义。唐
亡，全义事梁，又请改名，太祖赐名宗奭。及梁亡，庄宗
入汴，全义自洛来朝，泥首待罪，庄宗劳之曰：“卿家弟
侄幸复相见。”全义俯伏感涕，年老不能进趋，遣人掖
扶而登，宴犒尽欢，命皇子继岌、皇弟存纪等皆兄事
之。全义因去梁所赐名，请复其故名《南唐书张义方传》：“义方不知其所以进，烈祖伐吴，用
为侍御史。义方始名元达，烈祖方倚以肃正邪慝，取
前朝王义方名以易之，故义方得尽忠焉。”

《陈诲传》：“诲生数月，趫健能驰走，其父异之，名之曰‘阿
铁’。”

《卢绛传》：绛初名兖，慕晋魏绛更焉。

《齐王景达传》，顺义四年，大旱，烈祖方辅政，极于焦劳。
七月既望，云而得雨，景达以是日生，烈祖喜，故小名
“雨师。”

《江王景逖传》，烈祖初受禅，以十二月一日为仁寿节。
景逖以是日生，故小名仁寿。

《弘冀传》：弘冀元宗长子。故唐之末，民间相传谶曰：“东
海鲤鱼飞上天。”而烈祖果育于徐氏，因信符谶。又有
谶曰：“有一真人在冀川，开口持弓向在边。”元宗欲其
子应之，乃名之曰弘冀。

《申屠令坚传》：刘茂忠，吉州安福人，本名彻。或谓之曰：
“刘彻乃汉武帝也，非人臣所能名。”乃改焉。

《五代史·前蜀世家》：“元膺，王建次子也。初名宗懿，后更
名宗坦。建得铜牌子于什仿，有文二十馀字，建以为
符谶，因取以名诸子，故又更曰元膺。”

《南汉世家》：刘䶮初名岩，又更曰陟。九年，白龙见南宫
三清殿，改元白龙，又更名䶮，以应龙见之祥。有胡僧
言谶书灭刘氏者，䶮也。䶮乃采《周易》“飞龙在天”之义，
为䶮字音俨以名焉。

《夏鲁奇传》：鲁奇字邦杰，青州人也。唐庄宗时，赐姓名
曰李绍奇，其后庄宗赐姓名者，皆复其故。

《石昂传》：“昂，青州临淄人。不求仕进，节度使符习高其
行，召以为临淄令。习入朝京师，监军杨彦朗知留后
事，昂以公事至府上谒，赞者以彦朗讳石，更其姓曰
右。昂趋于庭，仰责彦朗曰：‘内侍奈何以私害公，昂姓
石，非右也。彦朗大怒，拂衣起去，昂即趋出，解官还于
家，语其子曰：‘吾本不欲仕乱世，果为刑人所辱，子孙’’”
其以我为戒。

《册府元龟》：袁光辅同光中为复州刺史，天成初上言：
“叔父幼年遇乱离索与臣同名，臣今欲改名嶬”从之。
郭彦夔为青州孔目吏，以节度使霍彦威故，改名致
雍。天成中为本道所荐，至京中书以旧名除官，邸使
苏仁裕陈状以为不便。安重诲以圣旨令中书奏曰：
“伏以凡是人名，皆由父名，侍侧者称以荣左右，为后
者称以奉蒸尝，犯庙讳须更同，御名亦改，降此以外，
回避无闻。以《春秋》论之，卫侯名恶，大夫有齐恶，太宗
朝有虞世南，君不听臣易名，皆所以重人父之命。况
郭彦夔长在青州，霍彦威有时移镇，宁将私敬，上渎
圣聪？若便允从，恐多援引，只宜如故。”工部郎史于邺
奏：名是卢文纪私讳，傥许更名，即不“至尤违。其郭彦
夔请在本道宜令权称。致雍，在告敕内，即须仍旧。诚
为至论，永作通规。”从之。

《宋史刘熙古传》：“熙古字义淳，宋州宁陵人，唐左仆射
仁轨十一世孙。祖宝进，尝为汝阴令。熙古年十五，通
《易》《诗》《书》；十九通《春秋》、子、史。避祖讳，不举进士。后唐长
兴中，以三传举。”

《册府元龟》：李郁，清泰初为宗正少卿，上言“臣与本寺
卿名同，行公事不便，欲改名知新。”从之。

《五代史刘昫传》：昫在相位，不习典故。初，明宗崩，太常
卿崔居俭以故事当为礼仪使，居俭辞以祖讳蠡冯
道，改居俭秘书监。居俭怏怏失职，中书舍人李详为
居俭诰词，有“闻名心惧”之语，昫辄易曰：“有耻且格。”居
俭诉曰：“名讳有令式，予何罪也。”当时闻者，皆传以为
笑。

《杨光远传》：光远初名檀。清泰二年，有司言明宗庙讳
犯偏傍者皆易之，乃赐名光远云。

《玉溪编事》：“王蜀员外郎刘檀，本名审义，忽梦一孝子
引令上檀香树而谓曰：‘君速登’。刘乃登，遂向怀内出
绯衣，令服之，觉，因改名檀。未及一年，蜀郡牧请一杜
评事充倅职，奏授殿中侍御史内供奉，赐绯。敕下，杜
丁忧不行，遂举刘于郡侯。郡侯乃奏檀，而所授官与
杜充奏拟无别。是时刘方闲居力困，杜因遗刘新绯”
公服一领，果征梦焉。

《辽史耶律隆运传》：“隆运本姓韩，名德让，西南面招讨
使匡嗣之子也。统和十九年，赐名德昌。二十二年，赐
姓耶律。二十八年，复赐名隆运。”

《韩延徽传》：延徽少英敏，燕帅刘仁恭奇之，召为幽都
府文学，平州录事参军，同冯道祗候院，授幽州观察
度支使。后守光为帅，延徽来聘，太祖怒其不屈，留之
述律。后谏曰：“彼秉节弗挠，贤者也，奈何困辱之。”太祖
召与语，合上意，立命参军事，攻党项室韦服诸部落，
延徽之筹居多，乃请树城郭，分市里，以居汉人之降
者，又为定配偶，教垦艺以生养之，以故迯亡者少。居
久之，慨然怀其乡里，赋诗见志，遂亡归唐。已而与他
将王缄有隙，惧及难，乃省亲幽州，匿故人王德明舍。
德明问所适，延徽曰：“吾将复走契丹。”德明不以为然延徽笑曰：“彼失我如失左右手，其见我必喜。”既至，太
祖问故，延徽曰：“忘亲非孝，弃君非忠，臣虽挺身逃，臣
心在陛下。臣是以复来。”上大悦，赐名曰《匣列》。《匣列》，辽
言复来也。

《耶律斜涅赤传》：斜涅赤字撒剌，六院部舍利袅古直
之族。始字铎碗，早隶太祖幕下，尝有疾，赐樽酒饮而
愈。辽言酒尊曰“撒剌”，故诏易字焉。